จับตาประเด็นขัดแย้งไทย-กัมพูชาหลังมติ UNSC รอยบาดหมางที่ยังไม่อาจประสานในเร็ววัน
จุดยืนที่ยังคงแตกต่างระหว่างไทย-กัมพูชาและท่าทีที่ยังคงเผชิญหน้ากันทำให้การประสานรอยร้าวระหว่างกันอาจจะยังไม่เกิดขึ้นในเร็วๆนี้
แม้ที่ประชุมคณะมนตรีความมั่นคงแห่งสหประชาชาติ หรือ UNSC จะมีความเห็นสนับสนุนให้เรื่องข้อพิพาทที่เกิดขึ้นระหว่างไทยกับกัมพูชาให้เป็นการแก้ปัญหาภายในภูมิภาค และเช่นเดียวกับอาเซียนที่สนับสนุนและช่วยให้มีการเจรจาในระดับทวิภาคี แต่ปัญหาในเรื่องนี้อาจจะยังไม่สำเร็จในเร็ววันเพราะทั้งสองฝ่ายยังคงมีจุดยืนที่แตกต่างในหลายประเด็น แต่นายฮอ นัม ฮง รองนายกรัฐมนตรี และรัฐมนตรีว่าการกระทรวงการต่างประเทศของกัมพูชา ที่ออกมาให้สัมภาษณ์ผู้สื่อข่าวภายหลังการประชุมก็ยังคงยืนยันในข้อมูลที่จะกล่าวหาฝ่ายไทยว่าเป็นฝ่ายใช้ระเบิดลูกปรายสังหารบุคคล หรือ Cluster Bomb และอาวุธร้ายแรงจนทำให้ชาวกัมพูชาเสียชีวิตและบาดเจ็บจำนวนมาก ขณะที่นายกษิต ภิรมย์ รัฐมนตรีว่าการกระทรวงการต่างประเทศของไทยก็ออกมายืนยันกับUNSC และสื่อมวลชนเช่นกันว่าฝ่ายไทยไม่ได้มีการใช้ Cluster Bomb ตามที่กัมพูชากล่าวอ้าง ขณะเดียวกันยังเรียกร้องให้ฝ่ายกัมพูชา และองค์กรที่เกี่ยวข้อง โดยเฉพาะ UNESCO ให้หันมามองในประเด็นที่กัมพูชาใช้ปราสาทพระวิหารเป็นฐานยิงอาวุธสงครามไปยังเป้าหมายที่เป็นฝ่ายพลเรือนของไทยจนทำให้ฝ่ายไทยมีผู้เสียชีวิตและบาดเจ็บเช่นกัน ”บทบาทเราจะทำอย่างไรต่อไปกับยูเนสโก” จุดยืนของทั้งสองฝ่ายที่ยังคงมีลักษณะเผชิญหน้ากันทำให้การประชุมในเวทีระดับรัฐมนตรีกระทรวงการต่างอาเซียนที่จะจัดขึ้นในสัปดาห์หน้าจะต้องมีการยกประเด็นเหล่านี้มาเป็นข้อถกเถียงกัน โดย นายมาร์ตี้ นาตาเลกาวา รัฐมนตรีว่าการกระทรวงการต่างประเทศอินโดนีเซียในฐานะประธานอาเซียน ยืนยันว่าจะทำทุกวิถีทางที่จะให้ทั้งสองฝ่ายเข้าสู่การเจรจาในระดับทวิภาคี โดยที่อาเซียนจะไม่เข้าไปแทรกแซง// แต่ท่าทีของกัมพูชาก็ยังแสดงถึงความไม่ชัดเจนในเรื่องการเจรจาในระดับทวิภาคี รัฐมนตรีว่าการกระทรวงการต่างประเทศกัมพูชากล่าวว่าการเจรจาระหว่างไทยกัมพูชาดำเนินมาตลอดมาหลายปีที่ผ่านมา แต่ก็ล้มเหลวมาโดยตลอดเช่นกัน นั่นคือเหตุที่ทำให้กัมพูชาอยากนำเรื่องนี้เข้าสู่ UNSC และการประชุมในระดับ ASEAN มากกว่า โดยเฉพาะในสัปดาห์หน้าผู้แทนกัมพูชายืนยันจะนำเรื่องนี้เข้าหารือในที่ประชุม ขณะที่มุมมองของฝ่ายไทยเชื่อมั่นว่า อาเซียนจะนำเรื่องนี้กลับสู่การเจรจาในระดับทวิภาคีอีกครั้งและเชื่อมั่นว่ากลไกการเจรจาระหว่าง 2 ประเทศยังดำเนินต่อไปได้ การประชุมในระดับรัฐมนตรีกระทรวงการต่างประเทศอาเซียนที่จะจัดขึ้นในวันที่ 22 กุมภาพันธ์ นี้ที่กรุงจาร์กาตา อินโดนีเซีย ซึ่งจะเป็นเวทีแรกที่ตัวแทนอาเซียนทุกประเทศจะเข้าหารือและร่วมถกปัญหาข้อพิพาทที่เกิดขึ้นระหว่างไทยกัมพูชาอย่างเป็นทางการ หลังจากมีมติออกมาจาก UNSC ซึ่งที่ผ่านมาประเทศสมาชิกทุกประเทศก็ได้เแสดงความเป็นห่วงและสนใจเรื่องนี้มาตลอด อย่างไรก็ตามอาเซียนก็มีแถลงการณ์ออกมาอย่างชัดเจนก่อนหน้านี้ว่าต้องการสนับสนุนและช่วยเหลือให้กลับไปสู่การเจรจาแบบทวิภาคีของทั้งสองประเทศมากกว่า คลิกลิ๊งค์เพื่อชมวีดีโอ